text: [{"text_idx": "#000002", "text": "Skra\u0301in \u2013 Dansifelagi\u00f0 i\u0301 Havn"}, {"text_idx": "#000004", "text": "Egil Bakka 1977: f\u00f8roysk dansisp\u00f8l \u2022 f\u00f8royskur dansur"}, {"text_idx": "#000007", "text": "Vikuskifti\u00f0 8.-10. septembur vo\u0301ru uml. 30 b\u00f8rn og ung vi\u00f0 Ung i\u0301 Dansi a\u0301 legu i\u0301 Vesturh\u00f8ll i\u0301 Fa\u0301mjin."}, {"text_idx": "#000008", "text": "Fri\u0301ggjakv\u00f8ldi\u00f0 var dansur og hugni a\u0301 skra\u0301nni."}, {"text_idx": "#000009", "text": "Leygarmorgunin fo\u0301ru okur ein gongutu\u0301r runt i\u0301 bygdini, me\u00f0an Arni Teindal fortaldi okum a\u0301hugaverdar s\u00f8gur u\u0301r Fa\u0301mjin. Tu\u0301rurin enda\u00f0i i\u0301 kirkjuni, har okur hoyrdu um fyrsta Merki\u00f0, i\u00f0 hongur har, og so sungu okur eisini ein sa\u0301lm, a\u0301\u00f0renn okur fo\u0301ru aftur i\u0301 Vesturh\u00f8ll at hvi\u0301la okum eina l\u00f8tu."}, {"text_idx": "#000010", "text": "Seinnapartin dansa\u00f0u okur n\u00f8kur dansisp\u00f8l og aftana\u0301 d\u00f8gur\u00f0a var a\u00f0alfundur hja\u0301 Ung i\u0301 Dansi a\u0301 skra\u0301nni. Um kv\u00f8ldi\u00f0 var\u00f0 bo\u00f0i\u00f0 til almennan dans, har 150 fo\u0301lk m\u00f8ttu upp, ba\u0301\u00f0i f\u00f8royingar og u\u0301tlendingar, og dansurin gekk av ti\u0301 allarbesta til u\u0301t a\u0301 na\u0301ttina."}, {"text_idx": "#000011", "text": "Sunnudagin fo\u0301ru okur \u00f8ll i\u0301 kirkju, og so ein gongutu\u0301r ni\u00f0an a\u0301 Kirkjuvatn og h\u00f8vdu eina kv\u00e6\u00f0akviss, a\u0301\u00f0renn Smyril fo\u0301r nor\u00f0ur aftur. Alt i\u0301 alt ein sera hugnalig og v\u00e6leydna\u00f0 lega!"}, {"text_idx": "#000012", "text": "Skra\u0301 fyri leguna \u00bbUng i\u0301 Dansi\u00ab"}, {"text_idx": "#000014", "text": "Fri\u0301ggjadag:Smyril siglir su\u00f0ur 18:30.Kl. 21 koma til Fa\u0301mjins.Koma uppa\u0301 pla\u0301ss og ein brey\u00f0biti ver\u00f0ur at fa\u0301a.M\u00f8guliga kemur onkur at grei\u00f0a fra\u0301 um f\u00f8royskan dans og okkurt kv\u00e6\u00f0i.Hugni og dansur."}, {"text_idx": "#000015", "text": "Leygardag:Kl. 8:30 morgunmatur.Kl. 10 tu\u0301r i\u0301 Fa\u0301mjin og inn i\u0301 kirkjuna.Kl. 12 brey\u00f0biti.Dansur og hugni.Kl. 14 gongutu\u0301r ni\u00f0an a\u0301 Kirkjuvatn, um vi\u00f0rar.Dansur og hugni.Kl. 18 d\u00f8gur\u00f0i.Kl. 19 a\u00f0alfundur hja\u0301 Ung i\u0301 Dansi.Kl. 21 almennur f\u00f8royskur dansur."}, {"text_idx": "#000018", "text": "V\u00e6lkomin at taka bor\u00f0sp\u00f8l vi\u00f0"}, {"text_idx": "#000021", "text": "Leygarkv\u00f8ldi\u00f0 16. september 2023 ver\u00f0ur aftur kv\u00e6\u00f0atiltak i\u0301 Ska\u0301lanum i\u0301 Nor\u00f0urlandahu\u0301sinum. Endama\u0301li\u00f0 vi\u00f0 hesum kv\u00e6\u00f0atilt\u00f8kunum er \u2013 a\u0301 ein \u00f8\u00f0rvi\u0301si ha\u0301tt \u2013 at stimbra a\u0301hugan fyri kv\u00e6\u00f0um, vi\u0301sum og f\u00f8royskum dansi vi\u00f0 at hava forkunnugar fra\u0301sagnir, i\u00f0 onkursvegna hava samband vi\u00f0 okkara kv\u00e6\u00f0a- og dansimentan. A\u0301 hendan ha\u0301tt vo\u0301na vit, at fo\u0301lk eisini geva s\u00f8gunum og \u00f8\u00f0rum t\u00e6ttum, i\u00f0 liggja handan kv\u00e6\u00f0aarvin, ans, so hetta ver\u00f0ur f\u00f8royskum dansi at frama."}, {"text_idx": "#000022", "text": "Skra\u0301in fyri dagin er hendan:"}, {"text_idx": "#000023", "text": "Kl. 17:00 Li\u0301v og lagna: Gu\u00f0run O\u0301svi\u0301vsdo\u0301ttir og Kjartan O\u0301lavssonJo\u0301gvan Joensen H\u00f8jsted grei\u00f0ir fra\u0301 vi\u00f0 st\u00f8\u00f0i i\u0301 Laksd\u00f8la s\u00f8gu. Fra\u0301s\u00f8gnin ver\u00f0ur i\u0301 tveimum p\u00f8rtum vi\u00f0 einum li\u0301tlum ste\u00f0gi, har vit bjo\u0301\u00f0a ein drekkamunn."}, {"text_idx": "#000027", "text": "Tiltaki\u00f0 er o\u0301keypis, og ta\u00f0 er Sla\u0301i\u00f0 Ring sum i\u0301 samstarvi vi\u00f0 Nor\u00f0urlandahu\u0301si\u00f0 skipar fyri tiltakinum."}, {"text_idx": "#000028", "text": "Va\u0301ga dansifelag skipa\u00f0i i\u0301 summar fyri sto\u0301ra tiltakinum \u00bbNordisk Folkedanserfestival 2023\u00ab, og Sla\u0301i\u00f0 Ring stu\u00f0la\u00f0i hesum tiltaki. Her endurgeva vit eina fra\u0301s\u00f8gn av stevnuni."}, {"text_idx": "#000030", "text": "Ors\u00f8kin til, at stevnan var\u00f0 hildin i\u0301 To\u0301rshavn og ikki i\u0301 Va\u0301gum, sum undanfarnu stevnur hava veri\u00f0, var tann, at i\u0301 Va\u0301gum eru ikki h\u00f8li til at hy\u0301sa meira enn 100 fo\u0301lkum samstundis."}, {"text_idx": "#000031", "text": "Nordisk Folkedanserfestival er nor\u00f0urlendsk dansistevna, har eitt lokalt dansifelag umbo\u00f0ar hv\u00f8rt land. Stevnan er gomul, og Va\u0301ga Dansifelag hevur veri\u00f0 f\u00f8royska umbo\u00f0i\u00f0 i\u0301 samtakinum si\u0301\u00f0an einafer\u00f0 i\u0301 1980 a\u0301runum. Stevnan ver\u00f0ur hildin upp a\u0301 skift i\u0301 teimum einst\u00f8ku luttakaralondunum. Nevnast skal, at I\u0301sland og Gr\u00f8nland hava onganti\u0301\u00f0 veri\u00f0 vi\u00f0 i\u0301 hesum samtakinum, og at A\u030aland ikki var vi\u00f0 i\u0301 F\u00f8royum i\u0301 a\u0301r. Til NF 23 vo\u0301ru tilmelda\u00f0ir 104 luttakarar u\u0301r Finnlandi, Sv\u00f8ri\u0301ki, Noreg og Danmark, umframt 24 u\u0301r F\u00f8royum. Samla\u00f0a luttakaratali\u00f0 var sostatt gott sto\u0301rthundra\u00f0."}, {"text_idx": "#000032", "text": "Eftir vanligari \u201cskipan\u201d skuldi NF 23 ikki veri\u00f0 hildin i\u0301 F\u00f8royum. Seinasta stevnan av slagnum var i\u0301 Sv\u00f8ri\u0301ki i\u0301 2019. Ymsar umst\u00f8\u00f0ur, serliga korona farso\u0301ttin, gj\u00f8rdu, at tiltaki\u00f0 var um at detta ni\u00f0urfyri. Ti\u0301 var\u00f0 gj\u00f8rt av i\u0301 Va\u0301ga Dansifelag, at vit taka tiltaki\u00f0 uppaftur \u201cuttan fyri skra\u0301\u201d, og halda stevnuna i\u0301 F\u00f8royum i\u0301 juli 2023. Fra\u0301bo\u00f0anin fekk go\u0301\u00f0a mo\u0301tt\u00f8ku, og NF 23 gj\u00f8rdist ein tann st\u00f8rsta i\u0301 longri ti\u0301\u00f0."}, {"text_idx": "#000033", "text": "Skra\u0301in fyri stevnuna var\u00f0 l\u00f8gd t\u00e6tt at teimum vanligu, i\u00f0 hava veri\u00f0 frammanundan, har sto\u0301rur dentur hevur veri\u00f0 lagdur a\u0301 samanhald og hugna, eins og u\u0301tfer\u00f0ir vi\u00f0 framf\u00f8rslum av ymsum dansum hevur veri\u00f0 fastur partur."}, {"text_idx": "#000034", "text": "Sku\u0301laheimi\u00f0 var\u00f0 valt at hy\u0301sa stevnuni, ti\u0301 har vo\u0301ru m\u00f8guleikar at hy\u0301sa 100 sovandi gestum. Rokna\u00f0 var\u00f0 i\u0301 byrjanini vi\u00f0, at \u00f8ll, eisini f\u00f8roysku luttakararnir, kundu bu\u0301gva a\u0301 sta\u00f0num, me\u00f0an stevnan var. Men ta\u0301 tilmeldingarfreistin var u\u0301ti \u2013 naka\u00f0 v\u00e6l eftir, at leiguma\u0301li\u00f0 var avtala\u00f0 \u2013 vi\u0301sti ta\u00f0 seg, at a\u0301hugin uttanlands var v\u00e6l st\u00f8rri, enn mett og fra\u0301bo\u00f0a\u00f0 var\u00f0 frammanundan, og pla\u0301ssi\u00f0 rakk akkura\u0301t til at hy\u0301sa u\u0301tlendsku luttakarunum."}, {"text_idx": "#000035", "text": "I\u0301 samskiftinum vi\u00f0 u\u0301tleigaran langa ti\u0301\u00f0 undan stevnuni var\u00f0 lagt upp til, at alt virksemi\u00f0 skuldi vera a\u0301 Sku\u0301laheiminum. Men hesar fortreytir broyttust munandi, stutt a\u0301\u00f0renn stevnan skuldi byrja. Ta\u0301 var\u00f0 bo\u00f0a\u00f0 fra\u0301, at ymsar broytingar vo\u0301ru gj\u00f8rdar innanhy\u0301sis a\u0301 Sku\u0301laheiminum, sum millum anna\u00f0 gj\u00f8rdu, at ikki var pla\u0301ss fyri vanligu hugnatilt\u00f8kunum, sum eru ein sto\u0301rur, berandi partur av festivalinum."}, {"text_idx": "#000036", "text": "Vi\u00f0 stuttum skotbra\u0301i og sto\u0301rari v\u00e6lvild fra\u0301 lei\u00f0sluni a\u0301 a\u0301 Sku\u0301lanum a\u0301 Fl\u00f8tum var\u00f0 skipa\u00f0 so fyri, at hesin parturin var\u00f0 fluttur oman i\u0301 Sku\u0301lan a\u0301 Fl\u00f8tum \u2013 i\u0301 Fuglaska\u0301lan og i\u0301tro\u0301ttarh\u00f8llina vi\u00f0 tilhoyrandi hentleikum \u2013 at vera. Her var\u00f0 dansa\u00f0 og sp\u00e6lt \u00f8ll kv\u00f8ldini, me\u00f0an stevnan var. Ein partur av hesi samveruni er, at fel\u00f8gini hv\u00f8rt s\u00e6r l\u00e6ra fra\u0301 s\u00e6r av teimum dansum, tey dansa."}, {"text_idx": "#000037", "text": "Eftir at allir u\u0301tlendsku luttakararnir vo\u0301ru komnir, var\u00f0 stevnan sett mikukv\u00f8ldi\u00f0 fimta juli klokkan 20:00 av He\u00f0ini Mortensen, borgarstjo\u0301ra i\u0301 To\u0301rshavnar kommunu. Setanin var eftir \u201cf\u00f8stum\u201d leisti, har tjo\u0301\u00f0sangirnir hja\u0301 luttakarunum hv\u00f8r s\u00e6r vo\u0301r\u00f0u sungnir, og fel\u00f8gini hv\u00f8rt s\u00e6r dansa\u00f0u eina til tiltaki\u00f0 gj\u00f8rda skra\u0301. Si\u0301\u00f0an var, sum vanligt, \u201chugni fyri rest\u201d."}, {"text_idx": "#000038", "text": "Morgunmatur og d\u00f8gur\u00f0i vo\u0301r\u00f0u etin a\u0301 Sku\u0301laheiminum, og til u\u0301tfer\u00f0irnar, i\u00f0 gj\u00f8rdar vo\u0301r\u00f0u, me\u00f0an stevnan var, gj\u00f8rdu luttakararnir hv\u00f8r s\u00e6r si\u0301nar matpakkar at hava vi\u00f0."}, {"text_idx": "#000039", "text": "Ho\u0301sdagin s\u00e6tta juli var\u00f0 fari\u00f0 u\u0301tfer\u00f0 i\u0301 Nor\u00f0oyggjar. Ste\u00f0ga\u00f0 var\u00f0 i\u0301 Nor\u00f0rag\u00f8tu vi\u00f0 standmyndina av Tro\u0301ndi i\u0301 G\u00f8tu, og hildi\u00f0 fram til Kunoyar og Haraldsunds, har matarste\u00f0gur var. Ha\u00f0ani var\u00f0 fari\u00f0 til Klaksvi\u0301kar at vitja Christianskirkjuna, No\u0301lsoyar Pa\u0301ls hu\u0301si\u00f0 og F\u00f8roya Bjo\u0301r. Lokal fra\u0301s\u00f8gufo\u0301lk s\u00f8gdu fra\u0301 ymsu st\u00f8\u00f0unum, og vi\u0301st var\u00f0 runt."}, {"text_idx": "#000040", "text": "Fri\u0301ggjadagin sjeynda juli var\u00f0 fari\u00f0 vestur i\u0301 Va\u0301gar, har vitja\u00f0 var\u00f0 vi\u00f0 fra\u0301s\u00f8gufo\u0301lki i\u0301 Mi\u00f0va\u0301gskirkju, Kri\u0301gssavninum, Beitinum og a\u0301 Fiskastykkinum."}, {"text_idx": "#000041", "text": "Dansiframsy\u0301ningar vo\u0301ru a\u0301 Ellisheiminum og i\u0301 ymsu bygdunum i\u0301 oynni. Um kv\u00f8ldi\u00f0 bey\u00f0 Va\u0301gakommuna d\u00f8gur\u00f0a i\u0301 Bygdarhu\u0301sinum i\u0301 Mi\u00f0va\u0301gi, har h\u00f8vi\u00f0 sja\u0301lvandi eisini bey\u00f0st at si\u0301ggja nakrar fremmandar dansir."}, {"text_idx": "#000042", "text": "Leygardagin a\u0301ttanda juli h\u00f8vdu fo\u0301lk fri\u0301 fyrrapartin, sum var\u00f0 ny\u0301ttur at hyggja seg um i\u0301 To\u0301rshavn."}, {"text_idx": "#000043", "text": "Seinnapartin var dansur i\u0301 Va\u0301gsbotni, har \u00f8ll luttakandi fel\u00f8gini fingu h\u00f8vi at vi\u0301sa si\u0301nar dansir.Umlei\u00f0 ein ha\u0301lvan ti\u0301ma hv\u00f8r. Skipa\u00f0 var\u00f0 solei\u00f0is fyri, at me\u00f0an tvey av u\u0301tlendsku fel\u00f8gunum dansa\u00f0u, var\u00f0 upp a\u0301 skift fari\u00f0 u\u0301tfer\u00f0 u\u0301t i\u0301 Tinganes og a\u0301 Reyn vi\u00f0 hinum ba\u0301\u00f0um gestafel\u00f8gunum."}, {"text_idx": "#000044", "text": "Stevnan enda\u00f0i formelt leygarkv\u00f8ldi\u00f0 vi\u00f0 d\u00f8gur\u00f0a a\u0301 Sku\u0301laheiminum, og hugna a\u0301 Sku\u0301lanum a\u0301 Fl\u00f8tum aftana\u0301."}, {"text_idx": "#000045", "text": "Undir bor\u00f0haldinum i\u0301 samband vi\u00f0 fra\u0301faring vo\u0301r\u00f0u r\u00f8\u00f0ur hildnar, og heilsanir bornar fram. Her bo\u00f0a\u00f0i umbo\u00f0i\u00f0 fyri \u00d8lholm Folkedanserforening i\u0301 Danmark fra\u0301, at Nordisk Folkedanserfestival n\u00e6stu fer\u00f0 ver\u00f0ur hildin i\u0301 \u00d8lhom i\u0301 Mi\u00f0jyllandi i\u0301 juli 2025."}, {"text_idx": "#000046", "text": "Sunnudagurin ni\u0301ggjundi juli var heimfer\u00f0ardagur. Fyrstu gestirnir fo\u0301ru av Sku\u0301laheiminum klokkan fimm a\u0301 morgni fyri at na\u0301a flogfari\u00f0 klokkan gott a\u0301tta. Fari\u00f0 var\u00f0 so avsta\u00f0 so vi\u00f0 og vi\u00f0 u\u0301t eftir degnum."}, {"text_idx": "#000047", "text": "Saman um tiki\u00f0 vo\u0301ru b\u00e6\u00f0i gestir og fyrireikarar n\u00f8gdir vi\u00f0 eina v\u00e6leydna\u00f0an stevnu.Afturmeldingar og heilsanir fra\u0301 u\u0301tlendsku gestunum hava veri\u00f0 sera positivar."}, {"text_idx": "#000048", "text": "Va\u0301ga dansifelag takkar hjartaliga \u00f8llum tykkum, sum stu\u00f0la\u00f0u stevnuni."}, {"text_idx": "#000049", "text": "\u00bbUng i\u0301 Dansi\u00ab lega i\u0301 Fa\u0301mjin"}, {"text_idx": "#000050", "text": "Vikuskifti\u00f0 8.-10. septembur 2023 ver\u00f0ur skipa\u00f0 fyri tiltakinum Ung i\u0301 Dansi i\u0301 Fa\u0301mjin. Her m\u00f8tast ung i\u0301 aldrinum 12 til 30 a\u0301r at dansa f\u00f8royskan dans saman. Hetta er afturvendandi tiltak, i\u00f0 Ung i\u0301 Dansi, ungdo\u0301msfelagi\u00f0 hja\u0301 Sla\u0301i\u00f0 Ring, skipar fyri a\u0301 hv\u00f8rjum a\u0301ri."}, {"text_idx": "#000051", "text": "I\u0301 a\u0301r ver\u00f0ur legan hildin i\u0301 Vesturh\u00f8ll i\u0301 Fa\u0301mjin, har vit m\u00f8tast til eitt vikuskifti vi\u00f0 no\u0301gvum dansi, sp\u00f8lum og hugna. Vit fara onkran tu\u0301r og eisini kemur onkur at fortelja eitt sindur um bygdina og um eitthv\u00f8rt vi\u00f0vi\u0301kjandi f\u00f8royskum dansi."}, {"text_idx": "#000052", "text": "A\u00f0alfundur hja\u0301 Ung i\u0301 Dansi ver\u00f0ur leygarkv\u00f8ldi\u00f0 9. septembur og felagi\u00f0 skipar eisini fyri almennum f\u00f8royskum dansi i\u0301 Vesturh\u00f8ll seinni hetta leygarkv\u00f8ldi\u00f0, har \u00f8ll eru hjartaliga v\u00e6lkomin."}, {"text_idx": "#000055", "text": "Seinasta freist at tekna seg er fri\u0301ggjadagin 1. septembur 2023. N\u00e6rri kunning vi\u00f0vi\u0301kjandi fer\u00f0ing og skra\u0301 til leguna kemur seinni a\u0301 sr.fo og a\u0301 facebookbo\u0301lkinum Ung i\u0301 Dansi."}, {"text_idx": "#000056", "text": "Summarleiren og NORDLEK 2024 fyri ung i\u0301 aldrinum 15 til 26 a\u0301r."}, {"text_idx": "#000057", "text": "Ert tu\u0301 i\u0301 aldrinum 15 til 26 a\u0301r, so kanst tu\u0301 nu\u0301 tekna teg til summarleguna og NORDLEK 2024."}, {"text_idx": "#000059", "text": "Mikudag 10.07 til fri\u0301ggjadag 12.07 fer\u00f0ast vit i\u0301 su\u00f0urnoregi og si\u0301ggja ymiskt og fara at vi\u0301sa fram dans v.m. \u00c6tlanin er m.a. at vitja Setesdalen og Kristiansand."}, {"text_idx": "#000060", "text": "Fri\u0301ggjadag 12.07 til ty\u0301sdagin 16.07 ver\u00f0ur summarlegan fyri nor\u00f0urlendsk ung n\u00e6rindis Arendal."}, {"text_idx": "#000061", "text": "Ty\u0301sdagin 16.07 til leygarkv\u00f8ldi\u00f0 20.07 ver\u00f0ur sja\u0301lv h\u00f8vu\u00f0sstevnan i\u0301 Arendal."}, {"text_idx": "#000062", "text": "Tey ungu gista saman a\u0301 sku\u0301la."}, {"text_idx": "#000064", "text": "Egingjaldi\u00f0 fyri flogfer\u00f0, fer\u00f0ing i\u0301 Noregi, u\u0301tfer\u00f0, gisting og mat ver\u00f0ur kr. 3.500 fyri hv\u00f8nn luttakara, og ta\u0301 er stu\u00f0ul a\u0301 a\u0301 lei\u00f0 4.000-5.000 drigin fra\u0301. Krav er harumframt, at luttakarar eru limir i\u0301 Ung i\u0301 Dansi a\u0301ri\u00f0 2024, og luttakararnir skulu vera virknir i\u0301 fyrireikingunum um va\u0301ri\u00f0 2024 (l\u00e6ra seg ney\u00f0ug kv\u00e6\u00f0i, dansir v.m.)."}, {"text_idx": "#000065", "text": "Luttakaratali\u00f0 u\u0301r F\u00f8royum er avmarka\u00f0 til 20 ung, og ti\u0301 sleppa bert tey fyrstu 20, sum melda til, vi\u00f0. Skrivi\u00f0 teldupost til sr@sr.fo, har tit upply\u0301sa"}, {"text_idx": "#000067", "text": "I\u0301 2019 \u00e6tla\u00f0i Eysturoyar dansifelag at fara eina uttanlandsfer\u00f0, og semja var um at fara til Danmarkar og til Ribe i\u0301 juli 2020, ti\u0301 by\u0301urin og Su\u00f0urju\u0301lland annars eru s\u00f8gulig og a\u0301hugaverd b\u00e6\u00f0i sum fer\u00f0ama\u0301l og i\u0301 kv\u00e6\u00f0asamanhangi. Hju\u0301nini Jens og Marita Dalsgaard to\u0301ku a\u0301 seg at skipa fyri, og alt var til rei\u00f0ar, ta\u0301 i\u00f0 heimurin fo\u0301r i\u0301 dvala av heimsfarso\u0301ttini, og fer\u00f0in var av ongum. Men i\u0301 2023 var heimurin komin fyri seg aftur, og 30. juni\u20139. juli vo\u0301ru 32 limir i\u0301 Eysturoyar Dansifelag a\u0301 fer\u00f0 i\u0301 Su\u00f0urju\u0301llandi. Vit bu\u0301\u00f0u a\u0301 DanHostel i\u0301 Ribe. Sla\u0301i\u00f0 Ring stu\u00f0la\u00f0i dansifer\u00f0ini, og her er fer\u00f0afra\u0301s\u00f8gn, sum vit hava fingi\u00f0 fra\u0301 Eysturoyar dansifelagi."}, {"text_idx": "#000068", "text": "Fo\u0301lk m\u00f8ttu v\u00e6l uppl\u00f8gd til bussin vi\u00f0 sku\u0301lan vi\u00f0 L\u00f8kin i\u0301 Runavi\u0301k og a\u0301 Sjo\u0301varh\u00f8vda a\u0301 Strondum beint eftir midna\u0301tt. Vit vo\u0301ru i\u0301 Havn i\u0301 go\u0301\u00f0ari ti\u0301\u00f0, har tey seinastu l\u00f8gdust afturat fer\u00f0alagnum, til at fara vi\u00f0 Norr\u00f8nu klokkan 03.30. Ta\u0301 i\u00f0 Norro\u0308na stevndi av Havnini tveir ti\u0301mar seinka\u00f0, mundu tey flestu liggja i\u0301 fasta sv\u00f8vni. Hv\u00f8r s\u00e6tta\u00f0i s\u00e6r, ta\u0301 i\u00f0 tey vakna\u00f0u fyrrapartin. Klokkan 13.30 vandu vit eina l\u00f8tu i\u0301 Skansastovu, ti\u0301 bingo skuldi byrja klokkan 15.00. Venjingin gekk heilt v\u00e6l, og bingou\u0301rsliti\u00f0 var eisini gott, ti\u0301 fleiri vunnu nakrar kro\u0301nur. Um kv\u00f8ldi\u00f0 bjo\u0301\u00f0a\u00f0i felagi\u00f0 buffet i\u0301 Skansastovu. Ein li\u0301til fl\u00f8kja var i\u0301, men alt sp\u00e6ldi v\u00e6l av, og \u00f8ll vo\u0301ru mett og v\u00e6l sett, ta\u0301 i\u00f0 fer\u00f0alagi\u00f0 skipa\u00f0i f\u00f8royska dansin uttan fyri matstovuna. Ta\u00f0 var kv\u00f8\u00f0i\u00f0 l\u00e6tt og stutt, og undirt\u00f8kan var sera go\u0301\u00f0."}, {"text_idx": "#000069", "text": "Fra\u0301 Hirtshals hildu vit lei\u00f0ina su\u00f0ur i\u0301gj\u00f8gnum Jylland klokkan um lei\u00f0 klokkan 13.00. I\u0301 bussinum seg\u00f0i Jo\u0301annes fra\u0301 um Magnus Heinason, um hansara li\u0301v og fl\u00f8kjur og klandur vi\u00f0 Valkendorf, sum enda\u00f0i vi\u00f0, at Magnus var\u00f0 ha\u0301lsh\u00f8gdur vi\u00f0 sv\u00f8r\u00f0i. Ta\u00f0 var sto\u0301r tign, ti\u0301 ta\u00f0 vo\u0301ru einans a\u00f0alsmenn, sum fingu tann ivasama hei\u00f0urin. Sloyfan a\u0301 hesum s\u00f8guliga partinum enda\u00f0i inni kirkjuni i\u0301 \u00d8rslev kloster. Magnus var\u00f0 ha\u0301lsh\u00f8gdur i\u0301 Keypmannahavn, men go\u0301\u00f0i vinur hansara Hans Lindenov flutti li\u0301ki\u00f0 til \u00d8rslev kleystur, har Magnus liggur grivin frammi i\u0301 ko\u0301r i\u0301 kirkjuni. Si\u0301\u00f0an helt lei\u00f0in fram til Ribe, har vit komu a\u0301 na\u0301ttur\u00f0ati\u0301\u00f0. Dagurin enda\u00f0i vi\u00f0 go\u0301\u00f0um felagsd\u00f8gur\u00f0a, dansivenjing og stuttum spa\u0301kingar-tu\u0301ri i\u0301 mi\u00f0by\u0301num i\u0301 Ribe."}, {"text_idx": "#000070", "text": "Yvirskriftin til dagin var ru\u0301narsteinarnir i\u0301 Jelling. Dagurin byrja\u00f0i vi\u00f0 kirkjugongd vi\u00f0 altargongd klokkan 10.00 i\u0301 tignarligu Ribe do\u0301mkirkju. Vit vo\u0301ru sta\u0301skl\u00f8dd og tey, sum kundu, vo\u0301ru i\u0301 f\u00f8royskum kl\u00e6\u00f0um."}, {"text_idx": "#000071", "text": "Si\u0301\u00f0an var\u00f0 ko\u0301sin sett i\u0301mo\u0301ti Kongernes Jelling, sum er a\u0301 listanum hja\u0301 UNESCO. Vit byrja\u00f0u vi\u00f0 at dansa inni i\u0301 mo\u0301tt\u00f8kuni a\u0301 savninum. Fitt av a\u0301sko\u00f0arum var, og fleiri komu uppi\u0301. Matpakkin var\u00f0 etin uttandura. Aftana\u0301 var ein geita\u00f0 fra\u0301s\u00f8gn um Jellingasteinarnar og um, hvussu Harald Bla\u0301tonn kristna\u00f0i Danmark. Eisini vitja\u00f0u vit inni i\u0301 kirkjuni, sum var restaurera\u00f0 i\u0301 2020."}, {"text_idx": "#000072", "text": "Komin aftur a\u0301 DanHostel var d\u00f8gur\u00f0in til rei\u00f0ar: kamsteik og pannuk\u00f8kur vi\u00f0 i\u0301si omana\u0301. Aftana\u0301 var dansivenjing."}, {"text_idx": "#000073", "text": "Ve\u00f0ri\u00f0 hevur ikki veri\u00f0 naka\u00f0 serligt. Ke\u00f0iliga f\u00f8royska summarve\u00f0ri\u00f0 fylgir okkum, sum i\u0301 dag hev\u00f0i vi\u00f0 s\u00e6r, at vit dansa\u00f0u innandura i\u0301 Jelling i\u0301 i\u0301sta\u00f0in fyri uttandura. I\u0301 morgin er eisini broyting i\u0301 skra\u0301nni, ti\u0301 ve\u00f0ri\u00f0 hevur vi\u00f0 s\u00e6r, l\u00f8tan millum flo\u0301\u00f0 og fj\u00f8ru eru so stutt, at ikki er farandi u\u0301t a\u0301 Mand\u00f8, sum \u00e6tla\u00f0. Tann tu\u0301rurin ver\u00f0ur i\u0301sta\u00f0in fri\u0301ggjadagin.I\u0301 morgin er ein vitjan a\u0301 Vadehavscenteret sett a\u0301 skra\u0301nna i\u0301sta\u00f0in."}, {"text_idx": "#000074", "text": "Klokkan 9.30 vo\u0301ru \u00f8ll fer\u00f0abu\u0301gvin og til rei\u00f0ar at fara i\u0301 bussin, sum skuldi koyra okkum til Vadehavssentri\u00f0. Hetta er eitt ny\u0301mo\u0301tans savn, sum var bygt i\u0301 2010. Framsy\u0301ningin, Tr\u00e6kfuglenes Vadehav, sum ly\u0301sir sera v\u00e6l hesa heilt serligu na\u0301ttu\u0301runa, kom a\u0301 listan hja\u0301 UNESCO i\u0301 2014. \u00d8ki\u00f0 er sto\u0301rt, 800 km langt og 8000 km2 sto\u0301rt. Ve\u00f0ur og vindur hava sera sto\u0301ra a\u0301virkan a\u0301 \u00f8ki\u00f0, har partar av lendinum eru undir vatnskorpuni, ta\u0301 i\u00f0 fl\u00f8\u00f0ir, og stormar og flo\u0301\u00f0aldur hava gj\u00f8rt si\u0301tt til, at \u00f8ki\u00f0 broytist no\u0301gv. Hetta ver\u00f0ur sera v\u00e6l ly\u0301st vi\u00f0 ny\u0301mo\u0301tans t\u00f8kni. Eisini ver\u00f0a liviumst\u00f8\u00f0urnar v\u00e6l ly\u0301star, a\u0301\u00f0renn verjugar\u00f0arnir vo\u0301ru bygdir fram vi\u00f0 su\u00f0urju\u0301tsku strondini, eins og djo\u0301ramargfeldni i\u0301 \u00f8kinum ver\u00f0ur sera v\u00e6l ly\u0301st. Eitt sera a\u0301hugavert og ny\u0301mo\u0301tast savn, sum er vert at vitja eina fer\u00f0 afturat."}, {"text_idx": "#000075", "text": "A\u0301 heimlei\u00f0ini greiddi Jens stutt fra\u0301 Ribarhu\u0301s, sum sto\u0301\u00f0 a\u0301 Slotsbankanum, sum vit koyrdu framvi\u00f0. Ivaleyst spa\u0301kar s\u00e6r onkur s\u00e6r ein tu\u0301r a\u0301 sta\u00f0i\u00f0, a\u0301\u00f0renn vit fara heim, og onki er at ivast i\u0301, at trivi\u00f0 ver\u00f0ur i\u0301 n\u00f8kur \u00f8rindi av Dronning Dagmar og Der ga\u030ar dans pa\u030a Ribergade. Komin aftur beint eftir middag keyptu fo\u0301lk s\u00e6r ein bita hugdu seg um i\u0301 Ribe."}, {"text_idx": "#000076", "text": "Klokkan 16.00 dansa\u00f0u vit a\u0301 torginum i\u0301 by\u0301num. Fleiri grov \u00e6l h\u00f8vdu veri\u00f0 fyrrapartin, men ta\u00f0 bilti ikki, i\u0301me\u00f0an vit dansa\u00f0u. Restina av degnum var fri\u0301. Um kv\u00f8ldi\u00f0 savna\u00f0ust vit i\u0301 hugnaligu stovuni vi\u00f0 kortsp\u00e6li og pra\u0301ti. I\u0301 morgin er geita\u00f0ur tu\u0301rur i\u0301 Ribe fyrrapartin, og seinnapartin ger hv\u00f8r, sum s\u00e6r sja\u0301lvum li\u0301kar."}, {"text_idx": "#000077", "text": "Klokkan 9.30 vo\u0301ru \u00f8ll til rei\u00f0ar, og vit spa\u0301ka\u00f0u oman a\u0301 by\u0301artorgi\u00f0 at bi\u0301\u00f0a eftir fra\u0301s\u00f8gumanninum, men hann bi\u0301\u00f0a\u00f0i eftir okkum vi\u00f0 DanHostel. Ta\u00f0 fl\u00f8kjuna greiddi Marita skjo\u0301tt, og ta\u0301 i\u00f0 klokkan var farin av 10, var hann komin oman til okkara.Tu\u0301rurin byrja\u00f0i vi\u00f0 do\u0301mkirkjuna, har vit fingu fra\u0301grei\u00f0ing um kirkjuna og kirkjubyggingina. \u00c6tlanin var at fara inn i\u0301 kirkjuna, men har var konsert. I\u0301 ste\u00f0ginum a\u0301 torginum hoyrdu vit m.a. um Hotel Dagmar, sum er elsta hotell i\u0301 Danmark. Aftana\u0301 gekk lei\u00f0in inn a\u0301 Gr\u00f8nnegade. Har greiddi okkara fra\u0301s\u00f8guma\u00f0ur fra\u0301 bygningum, ymsum merkjum og hornasteinum a\u0301 hu\u0301sahornunum, sum vo\u0301ru settir sum verja, solei\u00f0is at hestavognarnir ikki sneiddu hu\u0301sahornini av i\u0301 fer\u00f0ini. Si\u0301\u00f0an gekk lei\u00f0in oman til Ribe a\u0301. Vit hoyrdu um hennara ty\u0301dning og leiklut i\u0301, at Ribe vaks fra\u0301 einum markna\u00f0i til at vera ein by\u0301ur. Vit ste\u00f0ga\u00f0u vi\u00f0 Stormflodss\u00f8jlen, sum vi\u0301sir vatnst\u00f8\u00f0una i\u0301 ymsum o\u0301dnarflo\u0301\u00f0um. O\u0301dnarflo\u0301\u00f0in i\u0301 1734 var tann o\u0301gvuligasta og var 4 metrar oman fyri mi\u00f0al-vatnst\u00f8\u00f0u. H\u00f8vdu verjugar\u00f0arnir fram vi\u00f0 ju\u0301tsku su\u00f0urstrondini ikki veri\u00f0 bygdir og hildi\u00f0, hev\u00f0i sta\u00f0i\u00f0 sera illa til i\u0301 tiltikna o\u0301dnarstorminum 3. des 1999. Vit hoyrdu eisini um piratar, sum vo\u0301r\u00f0u ha\u0301lsh\u00f8gdir og h\u00f8vdini vo\u0301ru sett a\u0301 pelar a\u0301 Hovedengen hinumegin a\u0301nna, harav navni\u00f0. Si\u0301\u00f0an fo\u0301ru vit inn Sct. Catharin\u00e6kirkjuna. Vitjanin var stutt, ti\u0301 jar\u00f0arfer\u00f0 skuldi vera i\u0301 kirkjuni eina l\u00f8tu seinni. Inni i\u0301 kirkjuni sungu vit \u201cUpp alt, i\u00f0 Harrin hevur gj\u00f8rt,\u201d sum Brorson yrkti, hann var biskoppur i\u0301 Ribe i\u0301 eini 20 a\u0301r. Ein li\u0301til ste\u00f0gur var vi\u00f0 ra\u0301\u00f0hu\u0301si\u00f0, sum er minst 500 a\u0301ra gamalt og er elsta ra\u0301\u00f0hu\u0301s i\u0301 Danmark. Ta\u00f0 var ra\u0301\u00f0hu\u0301s og do\u0301mhu\u0301s, til Ribe kommuna var\u00f0 l\u00f8gd saman vi\u00f0 Esbjerg kommunu i\u0301 2007."}, {"text_idx": "#000078", "text": "Vit enda\u00f0u rundfer\u00f0ina vi\u00f0 standmyndina av Ansgari, sum kristna\u00f0i danir, og inni i\u0301 savninumvi\u00f0 u\u0301tgrevstrinum, sum vi\u0301sir elsta kirkjugar\u00f0in i\u0301 Danmark, sum er fra\u0301 umlei\u00f0 885 e.Kr. U\u0301tgrevsturin vi\u0301sir eisini kleysturgrundina, sum var bu\u0301sta\u00f0ur hja\u0301 15-20 handverkarum, sum vo\u0301ru vi\u00f0 til at byggja ta fyrstu kirkjuna i\u0301 Ribe."}, {"text_idx": "#000079", "text": "Seinnapartin gj\u00f8rdu fo\u0301lk ta\u00f0, tey h\u00f8vdu hug til. Summi spa\u0301ka\u00f0u s\u00e6r ein tu\u0301r, n\u00f8kur hvi\u0301ldu, og onnur lo\u0301tu gjaldskorti\u00f0 nerta vi\u00f0 gjaldsterminalar. N\u00f8kur fo\u0301ru upp i\u0301 torni\u00f0 i\u0301 do\u0301mkirkjuni, og ein bo\u0301lkur fo\u0301r ni\u00f0an a\u0301 Slotsbankan, har Ribarhu\u0301s sto\u0301\u00f0, sum Drotning Dagmar helt til i\u0301, og har hon doy\u00f0i i\u0301 1215. S\u00f8gnin sigur, at Valdemar Sigur, ma\u00f0ur hennara fekk bo\u00f0ini um, at hon la\u0301 til ta\u00f0 si\u0301\u00f0sta, og hann skunda\u00f0i s\u00e6r heim u\u0301r Skanderborg og na\u0301ddi at sita vi\u00f0 hennara li\u00f0, ta\u0301 i\u00f0 hon doy\u00f0i."}, {"text_idx": "#000080", "text": "A\u0301 heygnum er ein v\u00f8kur standmynd av drotning Dagmar. Bo\u0301lkurin slo\u0301 ring og kvo\u0301\u00f0 b\u00e6\u00f0i Dronning Dagmar og Der ga\u030ar dans pa\u030a Ribergade a\u0301 sta\u00f0num."}, {"text_idx": "#000083", "text": "Christiansfeld var grundlagdur i\u0301 1773 \u2013 1885. Stovnarin av Unitas Fratrum (Br\u00f8dremenigheden) Grev Zinzendorf var a\u0301 vitjan i\u0301 Keypmannahavn i\u0301 1731. Vi\u00f0 i\u0301bla\u0301stri fra\u0301 Struense gav Christian VII meinigheitini eitt \u00f8ki i\u0301 Su\u00f0urju\u0301tlandi, og tey skipa\u00f0u seg vi\u00f0 egnari by\u0301arskipan vi\u00f0 \u00f8llum ti\u0301, sum hoyrir til eitt by\u0301arsamfelag, m.a. handverkarum, heilsuverki og sku\u0301la. Eitt ey\u00f0kenni vi\u00f0 meinigheitini er, at hon hevur fasta skipan fyri li\u0301vi\u00f0. N\u00f8kur av or\u00f0unum eru felagsskapur, missio\u0301n og dogmatisk pragmatisma. No\u0301gvir bygningar eru var\u00f0veittir og eru i\u0301 upprunali\u0301ki uttan."}, {"text_idx": "#000084", "text": "Fyrsti ste\u00f0gur var vi\u00f0 standmyndina til minnis um sameiningina i\u0301 1920 vi\u00f0 sunnasta partin av Danmark. Annar ste\u00f0gur var inni i\u0301 kirkjugar\u00f0inum, sum tey nevna Gudsakur (Gudsager). Hann er skipa\u00f0ur a\u0301 tann ha\u0301tt, at kvinnugravirnar eru nor\u00f0aru megin, og mansgravirnar eru sunnaru megin vi\u00f0 einari g\u00f8tu mitt i\u0301gj\u00f8gnum gar\u00f0in. Gravsteinarnir liggja ni\u00f0ri, og einans navn, f\u00f8\u00f0i- og dey\u00f0adagur standa a\u0301 steininum, og gravirnar ver\u00f0a ikki ni\u00f0urlagdar.Vit gingu eisini fram vi\u00f0 ymiskum verkst\u00f8\u00f0um og a\u0301hugaverdum bygningum. Si\u0301\u00f0an var ein ste\u00f0gur i\u0301 einum urtagar\u00f0i. Hetta er ein ny\u0301ggjur urtagar\u00f0ur, men sum er skipa\u00f0ur eftir fyriskriftunum hja\u0301 Comenius, sum vo\u0301ru, at ein urtagar\u00f0ur skal vera b\u00e6\u00f0i til hvi\u0301ld og nyttu. Hv\u00f8r familjueind hev\u00f0i si\u0301n urtagar\u00f0 og hann skuldi n\u00f8kta t\u00f8rvin hja\u0301 familjunum vi\u00f0 frukt og gr\u00f8nmeti."}, {"text_idx": "#000085", "text": "Vit hoyrdu eisini um sku\u0301laverki\u00f0, at b\u00e6\u00f0i gentur og dreingir gingu i\u0301 sku\u0301la. Eisini vo\u0301ru kostsku\u0301lar \u2013 ein dreingjakostsku\u0301li og ein gentukostsku\u0301li. Grundtankin var, at bu\u0301gva b\u00f8rnini og tey ungu u\u0301t til at vera f\u00f8r fyri at kla\u0301ra seg v\u00e6l og nema s\u00e6r eina u\u0301tbu\u0301gving, um tey h\u00f8vdu hug til ta\u00f0. Tey ri\u0301ku guldu fyri at ganga i\u0301 sku\u0301la, og tey fa\u0301t\u00e6ku guldu li\u0301ti\u00f0 ella onki. Vit vo\u0301ru eisini inni i\u0301 kirkjuni, sum er o\u0301gvuliga nakin innan. Hon er hvi\u0301tma\u0301la\u00f0, har er onki ko\u0301r, ongin doypifuntur og ongin pr\u00e6dikusto\u0301lur. Do\u0301psfati\u00f0 ver\u00f0ur einans tiki\u00f0 fram til do\u0301p. Skipanin er eins og ta\u00f0 var i\u0301 f\u00f8roysku kirkjunum fyrr, kvinnurnar sita vinstrumegin og menninir h\u00f8grumegin, men b\u00f8rnini sita a\u0301 fremsta bonki. Eisini hava tey ta si\u00f0venjuna, kistan ver\u00f0ur ikki borin inn i\u0301 kirkjuna, ti\u0301 at kirkjan er til tey livandi. Kransar og blo\u0301mur koma heldur ikki inn i\u0301 kirkjuna. Vit sungu \u201cHarra Gud ti\u0301tt dy\u0301ra navn og \u00e6ra\u201d inni i\u0301 kirkjuni. Vit enda\u00f0u tu\u0301rin vi\u00f0 einum drekkamunni a\u0301 cafe\u0301 vi\u00f0 teimum v\u00e6lkendu honningkakunum afturvi\u00f0."}, {"text_idx": "#000086", "text": "Mi\u00f0ma\u0301lin var etin a\u0301 einari matstovu a\u0301 lei\u00f0ini til Dybb\u00f8l m\u00f8lle, har vit hugdu okkum um a\u0301 \u00f8kinum og inni i\u0301 mylluni, sum var bygd uppaftur seinastu fer\u00f0 eftir ein eldsbruna i\u0301 1935. Hon var virkin sum mylla fram til 1990. S\u00f8gan hja\u0301 \u00f8kinum og mylluni er sera a\u0301hugaverd, ti\u0301 tey hava mangan veri\u00f0 i\u0301 brennideplinum i\u0301 marknakri\u0301ggi vi\u00f0 londini sunnan-fyri. N\u00f8kur kvo\u0301\u00f0u n\u00f8kur \u00f8rindi av Prins Christian a\u0301 kraganum a\u0301 Dybb\u00f8l m\u00f8lle."}, {"text_idx": "#000087", "text": "Si\u0301\u00f0an var\u00f0 ko\u0301sin sett i\u0301mo\u0301ti Als og S\u00f8nderborg. \u00c6tlanin var at fara at hyggja at S\u00f8nderborg slotti, at spa\u0301ka i\u0301 S\u00f8nderborg og at eta i\u0301 hesum hugnaliga by\u0301i. Men nu\u0301 regna\u00f0i av grimd, og vindurin var so no\u0301gv vaksin, at vit fo\u0301ru til hu\u0301s, har fo\u0301lk fingu s\u00e6r okkurt ni\u00f0urum og hvi\u0301ldu. Seinni um kv\u00f8ldi\u00f0 var ve\u00f0ri\u00f0 batna\u00f0 so miki\u00f0, at n\u00f8kur fo\u0301ru tu\u0301rin vi\u00f0 vektaranum i\u0301 Ribe. I\u0301 morgin er fri\u0301dagur."}, {"text_idx": "#000088", "text": "Nu\u0301 var summarve\u00f0ri\u00f0 komi\u00f0, og gott h\u00f8vi var hja\u0301 fo\u0301lki at taka s\u00e6r av l\u00f8ttum og njo\u0301ta dagin. M\u00f8guleiki var at fara til Esbjerg vi\u00f0 bussinum, ella koyra u\u0301t til Kamarslu\u0301suna, sum regulerar vatnstandin i\u0301 Ribe a\u0301. Fleiri to\u0301ku av tilbo\u00f0unum, onkur vitja\u00f0i familju ella kenningar, og onnur vitja\u00f0ur framsy\u0301ningar og spa\u0301ka\u00f0u s\u00e6r ein tu\u0301r afturat i\u0301 hesum sera a\u0301hugaverda og hugnaliga by\u0301i."}, {"text_idx": "#000091", "text": "Vit fo\u0301ru fra\u0301 hu\u0301sum i\u0301 go\u0301\u00f0ari ti\u0301\u00f0, ti\u0301 einasta farlei\u00f0 u\u0301t a\u0301 Mand\u00f8 er eftir einum vegi, sum einans er koyrandi eftir a\u0301 fullari fj\u00f8ru. Vit koyrdu vi\u00f0 Mand\u00f8bussinum u\u0301t a\u0301 oynna. Mand\u00f8 er ein li\u0301til sjo\u0301varfalsoyggj, sum liggur i\u0301millum Fan\u00f8 og R\u00f8m\u00f8. T\u00e6r ba\u0301\u00f0ar eru ri\u0301kar, me\u00f0an Mand\u00f8 er fa\u0301t\u00f8k."}, {"text_idx": "#000092", "text": "U\u0301ti a\u0301 Mand\u00f8 to\u0301k geitin i\u0301mo\u0301ti okkum. Hann eitur Preben og hevur bu\u0301\u00f0 alt li\u0301vi\u00f0 a\u0301 oynni. Hann var sera fryntligur og dugdi sera v\u00e6l at siga fra\u0301 og krydda\u00f0i vi\u00f0 no\u0301gvum stuttligum og a\u0301hugaverdum s\u00f8gum. Hann seg\u00f0i fra\u0301 li\u0301vinum fyrr og nu\u0301. Mesta fo\u0301lkatali\u00f0 hev\u00f0i veri\u00f0 280 fo\u0301lk. Nu\u0301 eru einans 27 fastbu\u0301gvandi fo\u0301lk a\u0301 oynni."}, {"text_idx": "#000093", "text": "Vit vo\u0301ru inni i\u0301 kirkjuni, og vit vo\u0301ru a\u0301 strondini og so\u0301u stormflo\u0301\u00f0ssu\u0301luna, sum er ny\u0301ggj. Hon er ein ga\u0301va fra\u0301 einum ty\u0301skum pari, sum hevur veri\u00f0 no\u0301gv a\u0301 oynni."}, {"text_idx": "#000094", "text": "Eitt ta\u00f0 mest a\u0301hugaverda hja\u0301 okkum kv\u00f8\u00f0arum var at si\u0301ggja steinin, sum er reistur drotning Dagmar til minnis um, ta\u0301 i\u00f0 hon steig a\u0301 land. Sja\u0301lvandi kvo\u0301\u00f0u vit vi\u0301suna um Drotning Dagmar a\u0301 sta\u00f0num. Hetta var ein sto\u0301rb\u00e6r l\u00f8ta, og sja\u0301ldan hevur henda vi\u0301sa gingi\u00f0 betri."}, {"text_idx": "#000096", "text": "Ta\u0301 i\u00f0 vit koyrdu inn aftur a\u0301 fastlandi\u00f0 fl\u00f8ddi, og bussurin koyrdi eftir einari ra\u0301s, sum var merkt av vi\u00f0 stabbum."}, {"text_idx": "#000098", "text": "Seinni um kv\u00f8ldi\u00f0 var fra\u0301faringard\u00f8gur\u00f0i a\u0301 DanHostel vi\u00f0 go\u0301\u00f0um mati og hugna. Vit fingu ta\u0301tt fra\u0301 Jo\u0301annesi, og Doris skipa\u00f0i fyri einari spurnakapping um f\u00f8royskar bygdir. Eitt stak hugnaligt kv\u00f8ld."}, {"text_idx": "#000099", "text": "I\u0301 morgin er fra\u0301faringardagur. Vit byrja at koyra i\u0301mo\u0301ti Hanstholm klokkan 8.30, og Norro\u0308na leggur lei\u00f0ina i\u0301mo\u0301ti F\u00f8royum klokkan 15.30. Seint sunnukv\u00f8ldi\u00f0 eru vit aftur i\u0301 F\u00f8royum."}, {"text_idx": "#000100", "text": "Tu\u0301rurin heim vi\u00f0 Norro\u0308nu var go\u0301\u00f0ur. Fo\u0301lk hugna\u00f0u s\u00e6r saman og hv\u00f8r s\u00e6r. Um kv\u00f8ldi\u00f0 dansa\u00f0u vit eina l\u00f8tu uttan fyri Skansastovu. Joen Carl leg\u00f0i fyri vi\u00f0 Flo\u0301vin B\u00e6nadiktsson."}, {"text_idx": "#000103", "text": "Eysturoyar Dansifelag takkar \u00f8llum, sum stu\u00f0la\u00f0u fer\u00f0ini."}, {"text_idx": "#000104", "text": "Nor\u00f0urlendska fo\u0301lkadansistevnan NORDLEK 2024 ver\u00f0ur i\u0301 2024 hildin i\u0301 Arendal i\u0301 Noregi i\u0301 d\u00f8gunum 16. \u2013 21. juli."}, {"text_idx": "#000105", "text": "A\u0301 skra\u0301nni er sum vanligt dansur, u\u0301tfer\u00f0ir, framsy\u0301ningar av m.a. hondgj\u00f8rdum lutum og pl\u00f8ggum."}, {"text_idx": "#000106", "text": "Ilt er at siga, hvussu no\u0301gv eru a\u0301huga\u00f0 i\u0301 at fara a\u0301 NORDLEK 2024. Vit hava bi\u00f0i\u00f0 um innivist a\u0301 hotelli fyri 30 fo\u0301lkum. Um fleiri tekna seg, ver\u00f0ur roynt at fa\u0301a fleiri pla\u0301ss. Men minnist til: Tann, i\u00f0 fyrstur er ..."}, {"text_idx": "#000107", "text": "Sum ta\u00f0 s\u00e6r u\u0301t nu\u0301, ver\u00f0ur flogi\u00f0 yvir sunnudagin 14. juli og heimaftur sunnudagin 21. juli."}, {"text_idx": "#000108", "text": "Ein fyribils kostna\u00f0armeting ljo\u0301\u00f0ar uppa\u0301 uml. kr. 7.500 pr. luttakara. Ta\u0301 er tiki\u00f0 vi\u00f0: flogfer\u00f0, gisting, flutningur millum Oslo og Arendal, lutt\u00f8kugjaldi\u00f0 til NORDLEK 2024 og u\u0301tfer\u00f0."}, {"text_idx": "#000109", "text": "Vit hava ikki tiki\u00f0 matin a\u0301 stevnuni vi\u00f0, ti\u0301 ymiskt er hvussu og hvar fo\u0301lk vilja eta. Morgunmatur er i\u0301rokna\u00f0ur pri\u0301sin a\u0301 hotellinum."}, {"text_idx": "#000110", "text": "Vit heita a\u0301 fel\u00f8gini, um at kunna limirnar. Fyribilstilmeldingin er sett til 15. november 2023."}, {"text_idx": "#000111", "text": "Undan stevnuni NORDLEK 2024 ver\u00f0ur ein ungdo\u0301msstevna, \u201dSommerleiren\u201d, har ung u\u0301r 15 a\u0301rum upp i\u0301 26 a\u0301r kunnu luttaka. Sla\u0301i\u00f0 Ring fer i\u0301 n\u00e6stum at senda u\u0301t serskilda kunning um hetta."}, {"text_idx": "#000112", "text": "NORDLEK 2024 i\u0301 Arendal hevur heimasi\u0301\u00f0una: "}, {"text_idx": "#000114", "text": "Um tilmelding v.m. vendi\u00f0 tykkum til Rasmus Joensen.T-postur , tlf. 210 412."}, {"text_idx": "#000116", "text": "Dansifelagi\u00f0 i\u0301 Havn a\u0301 u\u0301tfer\u00f0"}, {"text_idx": "#000117", "text": "Leygardagin 13. mai 2023 fo\u0301r Dansifelagi\u00f0 u\u0301tfer\u00f0, eini 30 fo\u0301lk vo\u0301ru i\u0301 fer\u00f0alagnum."}, {"text_idx": "#000118", "text": "Stutt eftir middag var\u00f0 fari\u00f0 vi\u00f0 bussi fra\u0301 Hornahu\u0301sunum til Funning, har bor\u00f0reitt var\u00f0 fyri okkum i\u0301 sku\u0301lanum vi\u00f0 drekkamunni og lekkrum pannik\u00f8kum. Me\u00f0an vit vo\u0301ru i\u0301 sku\u0301lanum greiddi Jo\u0301gvan H\u00f8jsted hegnisliga fra\u0301 um bygdina Funning, um Gri\u0301m Kamban, i\u00f0 nam land her og um gomlu by\u0301lingarnar og sta\u00f0arn\u00f8vnini."}, {"text_idx": "#000119", "text": "Aftana\u0301 gingu vit gj\u00f8gnum bygdina og vo\u0301r\u00f0u vi\u0301st inn i\u0301 gomlu hu\u0301sini \u00d8lvustovu, sum eru sett so vakurt i\u0301 uppruna stand, og fingu eisini ymiskt at vita vi\u00f0vi\u0301kjandi hu\u0301sunum og teimum, i\u00f0 h\u00f8vdu bu\u0301leikast har."}, {"text_idx": "#000121", "text": "Sja\u0301lvandi var\u00f0 eisini fari\u00f0 upp a\u0301 go\u0301lv i\u0301 dansistovuni, i\u00f0 Poul Eide var ein av headmonnunum at byggja. Hon var tikin i\u0301 bru\u0301k 1. januar 1950. Hon er ju\u0301st sett i\u0301 stand og fingi\u00f0 ein li\u0301tlan tilbygning, so har eru betur hentleikar. Vit kvo\u0301\u00f0u O\u0301lav Riddararo\u0301s og Kong Hans han sidder pa\u030a K\u00f8benhavn, a\u0301\u00f0renn vit fo\u0301ru vi\u0301\u00f0ari vi\u00f0 bussi. Poul var sja\u0301lvur ein av stovnarunum av Dansifelagnum i\u0301 Havn, og ta\u00f0 hevur alti\u0301\u00f0 veri\u00f0 no\u0301gv fo\u0301lk u\u0301r Funningi, sum hevur virki\u00f0 i\u0301 Dansifelagnum, og ta\u00f0 er enn solei\u00f0is i\u0301 dag, so stuttligt var at vitja her."}, {"text_idx": "#000122", "text": "Komin til Klaksvi\u0301kar vo\u0301r\u00f0u vit bo\u00f0in inn i\u0301 Biskupst\u00f8 gar\u00f0in, ella No\u0301lsoyar-Pa\u0301ls gar\u00f0, sum fleiri kalla hann. Vit vo\u0301r\u00f0u sja\u0301lvandi vi\u0301st runt, og so seg\u00f0i Archibald Black hegnisliga fra\u0301 um alt vi\u00f0vi\u0301kjandi gar\u00f0inum. Hvussu tey h\u00f8vdu bygt hann vi\u00f0 ny\u0301mo\u0301tans hentlekum i\u0301 gamlan sti\u0301l eftir upprunatekningum og fra\u0301sagnum. Um s\u00f8guna og \u00e6ttarbond hja\u0301 No\u0301lsoyar-Pa\u0301lli, og ikki minst sjo\u0301fer\u00f0um, stri\u0301\u00f0 vi\u00f0 emb\u00e6tismenn og fuglakv\u00e6\u00f0i, yngra. A\u0301hugin var sto\u0301rur, no\u0301gv var\u00f0 spurt og svara\u00f0 til, so ta\u00f0 mundi ganga eini fimm korter a\u0301\u00f0renn fra\u0301s\u00f8gnin var li\u00f0ug. Magni i\u0301 Horni skipa\u00f0i n\u00f8kur \u00f8rindi u\u0301r fulgakv\u00e6\u00f0inum, a\u0301\u00f0renn vit l\u00f8gdu lei\u00f0ina ni\u00f0an i\u0301 Ska\u0301lan."}, {"text_idx": "#000123", "text": "I\u0301 Ska\u0301lanum vo\u0301r\u00f0u vit v\u00e6l mo\u0301ttikin av Klaksvi\u0301kar dansifelagi\u00f0, sum hev\u00f0i skipa\u00f0 fyri bor\u00f0haldi vi\u00f0 lekkrum smyrdum brey\u00f0i og heimabaka\u00f0um kakum omana\u0301. Ta\u0301 vit h\u00f8vdu eti\u00f0 og sungi\u00f0 og nakrar r\u00f8\u00f0ur vo\u0301ru hildnar fo\u0301ru vit upp a\u0301 go\u0301lv. Sum ofta er, so var ringt at sli\u0301ta ringin, ta\u0301 bussurin var komin, ti\u0301 dansurin og pra\u0301ti\u00f0 gekk so lystiliga. Men nu\u0301 var ti\u0301\u00f0 til fri\u00f0 at venda, ti\u0301 vit h\u00f8vdu veri\u00f0 leingi a\u0301 fer\u00f0."}, {"text_idx": "#000124", "text": "Vit gle\u00f0ast um ta\u00f0 go\u0301\u00f0u undirt\u00f8kuna millum limirnar \u2013 og serliga at limirnir b\u00e6\u00f0i i \u00f8llum aldursbo\u0301lkum vo\u0301ru v\u00e6l umbo\u00f0a\u00f0. Eisini vilja vit takka Sla\u0301i\u00f0 Ring fyri stu\u00f0ulin til u\u0301tfer\u00f0ina, sum ger ta\u00f0 m\u00f8guligt at fara eina sli\u0301ka u\u0301tfer\u00f0 fyri at stimbra um samanhaldi\u00f0 i\u0301 felagnum."}, {"text_idx": "#000125", "text": "Men ikki minst vilja vit takka \u00f8llum b\u00e6\u00f0i i\u0301 Funningi og i\u0301 Klaksvi\u0301k fyri miki\u00f0 gestabli\u0301dni, hugna, forvitnisligar fra\u0301sagnir og sja\u0301lvandi go\u0301\u00f0an dans."}, {"text_idx": "#000126", "text": "I\u0301 kjalarv\u00f8rrinum a\u0301 koronafarso\u0301ttini veitir Sla\u0301i\u00f0 Ring fel\u00f8gum stu\u00f0ul til sli\u0301kar innanlandsfer\u00f0ir, i\u00f0 hava til endama\u0301ls at halda li\u0301v i\u0301 fel\u00f8gunum og fa\u0301a tey virkin aftur."}, {"text_idx": "#000127", "text": "T\u00f8kum l\u00e6tt a\u0301 fer\u00f0 i\u0301 Su\u00f0uroy"}, {"text_idx": "#000128", "text": "Vikuskifti\u00f0 28. til 30. apri\u0301l var dansifelagi\u00f0 T\u00f8kum l\u00e6tt a\u0301 dansifer\u00f0 i\u0301 Su\u00f0uroy. Fari\u00f0 var\u00f0 su\u00f0ur vi\u00f0 Smyrli fri\u0301ggjadagin og tey flestu gistu tv\u00e6r n\u00e6tur a\u0301 Hotel \u00d8ravi\u0301k, har felagi\u00f0 bjo\u0301\u00f0a\u00f0i na\u0301ttu\u0301ra."}, {"text_idx": "#000129", "text": "Vit fo\u0301ru su\u00f0ur fri\u0301ggjadagin 28. apri\u0301l, og st\u00f8rsti parturin gistir a\u0301 hotel \u00d8ravi\u0301k, har felagi\u00f0 bjo\u0301\u00f0a\u00f0i na\u0301ttu\u0301ra, og vit h\u00f8vdu eitt hugnaligt bor\u00f0hald. Leygardagin var\u00f0 fari\u00f0 u\u0301tfer\u00f0 vi\u00f0 bussi. Vit vo\u0301ru i\u0301 Akrabyrgi og koyrdu um Hestin til Vi\u0301karbyrgis. Ste\u00f0ga\u00f0 var\u00f0 a\u0301 fyri at njo\u0301ta vakra u\u0301tsy\u0301ni\u00f0 yvir a\u0301 Beinisv\u00f8r\u00f0 og nor\u00f0ur eftir vestursi\u0301\u00f0uni a\u0301 Su\u00f0uroynni. I\u0301 Hovi var\u00f0 vitja\u00f0 i\u0301 gamla handlinum, sum nu\u0301 er vor\u00f0in vi\u0301kingasavn og savn av fornum lutum. Har hoyrdu vit fra\u0301s\u00f8gnina um Hovgri\u0301m, sum var vi\u00f0 i\u0301 bardaganum mo\u0301ti Bresti og Beini i\u0301 Di\u0301mun a\u0301 sinni. Hovgri\u0301mur var mikil h\u00f8vdingi, men lat sum kunnugt li\u0301v i\u0301 bardaganum mo\u0301ti Bresti. Ta\u00f0 sigst, at Hovgri\u0301mur er grivin i\u0301 Hovi, sum var hansara h\u00f8vdingas\u00e6ti."}, {"text_idx": "#000130", "text": "Um kv\u00f8ldi\u00f0 fo\u0301ru vit a\u0301 matstovuna Gar\u00f0slon i\u0301 Va\u0301gi, og harfra\u0301 i\u0301 dans i\u0301 Jo\u0301msborg i\u0301 Va\u0301gi. Kv\u00e6\u00f0akempur u\u0301r Sumba h\u00f8vdu leita\u00f0 s\u00e6r i\u0301 dans vi\u00f0 miklum fylgi. Eisini va\u0301gbingar og a\u00f0rir su\u00f0uroyingar vo\u0301ru til dystin fu\u0301sir at tri\u0301na dansin og spardu hv\u00f8rki go\u0301lv ella sko\u0301gvahu\u0301\u00f0. Fastliga var\u00f0 stigi\u00f0 til, kv\u00e6\u00f0ini runga\u00f0u undir loftinum og lagi\u00f0 var gott. Ta\u0301 li\u00f0i\u00f0 var eitt sindur a\u0301 na\u0301ttina var\u00f0 smurt brey\u00f0 sett a\u0301 bor\u00f0i\u00f0, og vit kundu \u00f8ll njo\u0301ta eina go\u0301\u00f0a ma\u0301lti\u0301\u00f0."}, {"text_idx": "#000131", "text": "Sunnudagin var\u00f0 fari\u00f0 nor\u00f0ur aftur vi\u00f0 Smyrli, og vilja vit takka su\u00f0uroyingum fyri go\u0301\u00f0an dans og bli\u0301\u00f0skap."}, {"text_idx": "#000132", "text": "Alt i\u0301 alt ein sera v\u00e6leydna\u00f0ur tu\u0301rur."}]